b'\n_START_ARTICLE_\nPrincess Cruises\n_START_SECTION_\nHistoria\n_START_PARAGRAPH_\nPrincess Cruisesin toiminta alkoi 1960-luvulla, kun Stanley MacDonald vuokrasi Canadian Pacific Limitedin lautta Princess Patrician. Lautta liikenn\xc3\xb6i Los Angelesista aikana, jolloin alus normaalisti olisi ollut k\xc3\xa4ytt\xc3\xa4m\xc3\xa4tt\xc3\xb6m\xc3\xa4n\xc3\xa4. Alusta ei kuitenkaan oltu suunniteltu tropiikinristeilyj\xc3\xa4 varten, joten yhti\xc3\xb6 hankki tarkoitusta varten rakennetun Italia-aluksen._NEWLINE_Italia oli alun perin tilattu vuonna 1963 ja se oli ensimm\xc3\xa4isi\xc3\xa4 moderneja aluksia. Modernia suunnittelua korostivat muun muassa pelastusveneiden kiinnitys alemmas runkoon jotta yl\xc3\xa4kannet olisivat tilavampia, ja p\xc3\xa4\xc3\xa4koneiden sijoittaminen per\xc3\xa4osaan. Laivan sisustuksen suunnittelivat Gustavo Finali ja Romano Boico, jotka olivat sisustaneet my\xc3\xb6s risteilyalukset Augustus, Raffaello, Oceanic ja Homeric._NEWLINE_Rakentaminen edistyi hitaasti, ja Italia laskettiin vesille vasta kev\xc3\xa4\xc3\xa4ll\xc3\xa4 1965. Kun alusta varusteltiin telakalla, julistettiin sen omistajat sek\xc3\xa4 rakentajayhti\xc3\xb6 vararikkoon. Alus joutui pankin haltuun, joka perusti yhti\xc3\xb6n aluksen myynti\xc3\xa4 tai vuokrausta varten. Pankkiyhti\xc3\xb6 vuokrasikin aluksen Princess Cruisesille._NEWLINE_Princess Cruises markkinoi alusta nimell\xc3\xa4 Princess Italia, muttei koskaan virallisesti uudelleennimennyt alusta. Yhti\xc3\xb6n logo ilmestyi alukselle vasta vuotta my\xc3\xb6hemmin. Alusta k\xc3\xa4ytettiin Los Angelesista Meksikon rannikolle suuntautuviin risteilyihin. Vuonna 1969 alusta k\xc3\xa4ytettiin Alaskaan suuntautuvilla risteilyill\xc3\xa4, mutta vuoteen 1973 menness\xc3\xa4 vuokrasopimus peruttiin ja alus palautettiin Eurooppaan, jossa se vuokrattiin Costa Cruise Linelle._NEWLINE_Brittil\xc3\xa4inen Peninsular & Oriental Steam Navigation Company (P&O) hankki Princess Cruisesin omistukseensa vuonna 1974, ja sen omistama Spirit of London siirtyi Princessin laivastoon, jossa alus sai nimen Sun Princess, ollen ensimm\xc3\xa4inen yhti\xc3\xb6n kahdesta samannimisest\xc3\xa4 aluksesta._NEWLINE_Samana vuonna P&O hankki Princessille kaksi uutta alusta, vuonna 1971 Nordseewerkell\xc3\xa4 Flagship Cruisesille rakennetut Sea Venturen ja Island Venturen, jotka saivat uudet nimet Pacific Princess ja Island Princess. N\xc3\xa4m\xc3\xa4 kaksi alusta esiintyiv\xc3\xa4t useaan otteeseen televisiosarjassa Lemmenlaiva._NEWLINE_P&O hankki Princess Cruisesille useita uusia aluksia aina 23. lokakuuta 2000 saakka, jolloin Princess Cruises erosi yhti\xc3\xb6st\xc3\xa4 ja muodosti itsen\xc3\xa4isen yhti\xc3\xb6n. 17. huhtikuuta 2003 miamilainen Carnival Corporation fuusioitui Princess Cruisesin kanssa, muodostaen Carnival Corporation & plc -yhti\xc3\xb6n. Princess Cruisesin lis\xc3\xa4ksi Carnival operoi nykyisin kaikkiaan yht\xc3\xa4toista muuta risteily-yhti\xc3\xb6t\xc3\xa4.'